[bookmark: _GoBack]Отговор на уведомление за изменение на инвестиционно предложение (ИП) за „Изменение в параметрите на разрешително за воден обект с цел изземване на наносни отложения от река Дунав с номер РВО-14/16.10.2015 г., в землището на с. Черковица, общ. Никопол

Днес, 10.06.2026 г., във връзка с постъпило в Министерство на околната среда и водите (МОСВ) уведомление по реда на чл. 4, ал. 1 от Наредбата за условията и реда за извършване на оценка на въздействието върху околната среда (Наредбата за ОВОС), с вх. № ОВОС-67/28.04.2026 г., на основание чл. 5, ал. 1 от Наредбата за ОВОС, Ви информираме за следното:
1. По отношение на изискванията на глава шеста, раздел III от Закона за опазване на околната среда (ЗООС):
Инвестиционното предложение е за изменение на параметрите на разрешително № РВО-14/16.10.2015 г. за ползване на повърхностен воден обект с цел изземване на наносни отложения от р. Дунав от км 601.500 до км 601.000 в землището на с. Черковица, община Никопол, област Плевен. Искането е свързано с промяна на местоположението на участъка за ползване и увеличаване обема на иззетите наносни отложения от 15 000 м3 на 100 000 м3. 
Добивът ще се извършва посредством плаващо съоръжение с хидравличен кран. Иззетите наносни отложения ще се транспортират по реката посредством несамоходни баржи и ще се депонират за временно съхранение и преработка на вече съществуваща площадка в поземлени имоти (ПИ) с идентификатори 80697.9.3 и 80697.9.4, с. Черковица, община Никопол.
Новото местоположение е указано на схемата към писмо № ВО-42#1/06.01.2026 г., издадена от Изпълнителна агенция „Проучване и поддържане на река Дунав“ (ИАППД) и е с координати на граничните точки както следва:

	№
	Географски координати

	1
	43°42'39,06"
	24°50'18,15"

	2
	43°42'31,96"
	24°50'45,83"

	3
	43°42'18,60"
	24°50'39,49"

	4
	43°42'29,67"
	24°50'15,30"

	Площ за ползване  232 512 кв. м



Инвестиционното предложение самостоятелно попада в обхвата на т. 2, буква „в“ „Изземване на инертни материали от реки, езера или море чрез драгиране“ от Приложение № 2 на Закона за опазване на околната среда (ЗООС). На основание чл. 93, ал. 1, т. 1 от ЗООС подлежи на процедура по преценяване на необходимостта от извършване на ОВОС. Компетентен за произнасяне е министърът на околната среда и водите, съгласно чл. 93, ал. 2, т. 6 от ЗООС.
В изпълнение на изискванията на чл. 4а от Наредбата за ОВОС е извършена проверка относно допустимостта на ИП спрямо режимите, определени в действащите Планове за управление на речните басейни (ПУРБ) 2022-2027 г. и Планове за управление на риска от наводнения (ПУРН) 2022-2027 г. в Дунавски район.
Съгласно становище на Басейнова дирекция „Дунавски район“ с вх. № ОВОС-67-5/14.05.2026 г. на МОСВ (което Ви предоставяме за съобразяване), ИП е допустимо спрямо целите и мерките за постигане на добро състояние на водите, определени в ПУРБ 2022-2027 г. и ПУРН 2022-2027 г. в Дунавски район и спрямо Закона за водите и подзаконовите нормативни актове към него, при спазване на посочените мерки и законови изисквания от становището. 
Съгласно разпоредбата на чл. 95, ал. 1 от ЗООС и чл. 4, ал. 1 от Наредбата за ОВОС възложителят има задължение да обяви своето инвестиционно предложение на интернет страницата си, ако има такава и чрез средствата за масово осведомяване или по друг подходящ начин. Към уведомлението от дружеството, вх. № ОВОС-67/28.04.2026 г. на МОСВ не са предоставени данни за обявяване на инвестиционното предложение на интернет страницата на дружеството, ако има такава и чрез средствата за масово осведомяване или по друг подходящ начин.
1. По отношение на изискванията на чл. 31 от Закона за биологичното разнообразие (ЗБР):
Предвиденият участък не попада в границите на защитени територии по смисъла на Закона за защитените територии. Заявеният участък не попада и в границите на защитени зони – Натура 2000 места по смисъла на Закона за биологичното разнообразие (ЗБР).  
След направена проверка в интерактивната карта и базата данни на интернет страницата на Европейската агенция по околна среда, се установи, че горецитираният участък е в близост (на около 80 м) до защитена зона „Confluența Olt - Dunăre“  (Site Code: ROSPA0024), определенa от страна на Румъния за опазване на дивите птици и до защитена зона “Corabia-Turnu Măgurele” (Site Code: ROSAC0044), определенa от страна на Румъния за опазване на природните местообитания и на дивата флора и фауна. Министерство на околната среда и водите не разполага с официална актуална информация за границите на защитените зони /Натура 2000 места/ в района на инвестиционното предложение, обявени от страна на Румъния. Също така, не разполага с актуална справка за наличие на влажни зони, включени в списъка на влажните зони с международно значение (Рамсарските места) към Рамсарската конвенция за влажните зони от страна на Румъния в района на инвестиционното предложение.
Съгласно разпоредбите на чл. 31 от ЗБР и чл. 2, ал. 1, т. 1 от Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС), инвестиционното предложение, подлежи на процедура по оценка на съвместимостта му с предмета и целите на опазване на защитените зони. Съгласно чл. 31, ал. 4, във връзка с ал. 1 от ЗБР, процедурата по оценка на съвместимостта се извършва, чрез процедурата по ОВОС, по реда на глава шеста от ЗООС и при спазване на специалните разпоредби на ЗБР и Наредбата за ОС.

В тази връзка, след представяне на искане за преценяване на необходимостта от извършване на ОВОС ще бъде извършена преценка за вероятната степен на отрицателно въздействие на горецитираното инвестиционно предложение по смисъла на Наредба за ОС.
Копие от писмото е изпратено до РИОСВ – Плевен, РИОСВ – Русе, БД „Дунавски район“, Община Никопол, с. Черковица, ИА „Проучване и поддържане на река Дунав“.
/отг. от МОСВ на 05.06.2026 г./

